**NOTEIKUMI**

Liepājā

|  |  |  |  |
| --- | --- | --- | --- |
| 2023.gada 23.februārī | Nr.1  (prot. Nr.2, 14.§) |  | |
| Liepājas valstspilsētas gada balva zinātnē |
|  | Izdoti saskaņā ar Valsts pārvaldes iekārtas likuma 73. panta pirmās daļas 4. punktu | |

**I. Vispārīgie jautājumi**

1. Liepājas valstspilsētas (turpmāk – Liepāja) gada balva zinātnē (turpmāk arī – Balva) tiek piešķirta par izcilu, nozīmīgu pētniecisko darbību, kas veicina tautsaimniecisko aktivitāti un piedāvā inovatīvus risinājumus, tādējādi stiprinot Liepāju kā spēcīgu izglītības, zinātnes un pētniecības centru ar Liepājas Universitāti (turpmāk – LiepU) kā vadošo starptautiski atzīto zinātnisko institūciju reģionā.

2. Balvas piešķiršana apliecina LiepU un Liepājas valstspilsētas pašvaldības (turpmāk – Pašvaldība) abpusēji ieinteresētu sadarbību zinātniskās darbības un pētnieciskā potenciāla attīstībā.

3. Balvas piešķiršanas mērķis ir atbalstīt inovatīvu pielietojamu pētījumu izstrādi un publicitāti, veicinot gan jaunu zinātnieku piesaisti Liepājai, gan esošo speciālistu profesionālo izaugsmi.

4. Balvas piešķiršanai izmantojami Pašvaldības attiecīgā gada budžetā paredzētie līdzekļi 2500 EUR apmērā.

**II. Pretendenti**

5. Balvai var pieteikties vai tikt izvirzīta:

5.1. fiziska persona vai to grupa, kas Liepājā (tajā skaitā LiepU) iepriekšējā kalendārā gadā realizējusi nozīmīgu reģionā, valstī vai starptautiski atzītu pētījumu;

5.2. fiziska persona vai to grupa, kas realizējusi nozīmīgu reģionā, valstī vai starptautiski atzītu pētījumu par Liepājai svarīgu tematiku, t.i., par tematiku, kas veicina zināšanās balstītu tautsaimniecisko aktivitāti vai piedāvā inovatīvus risinājumus.

6. Pretendents konkursam var pieteikties pats vai to var izvirzīt cita persona, nodrošinot vērtēšanai nepieciešamo visu dokumentu iesniegšanu.

7. Pretendents konkursam var pieteikties vai to var izvirzīt individuāli vai kā autoru kolektīvu.

**III. Personas datu apstrāde**

8. Pārzinis pretendentu un personu, kas izvirza pretendentus balvas saņemšanai, (datu subjekti) personas datu apstrādei ir Pašvaldība, kuras vārdā rīkojas tās iestāde “Liepājas pilsētas pašvaldības administrācija”, adrese: Rožu iela 6, Liepāja, tālrunis: 63 404 750, elektroniskā pasta adrese: pasts@liepaja.lv.

9. Personas datu apstrādes nolūks ir Liepājas gada balvas zinātnē pretendentu izvērtēšana un pieteikumu kontrole.

10. Personas datu apstrādes tiesiskais pamats ir uzdevumu izpilde sabiedrības interesēs – atklāta un pamatota pašvaldības budžeta līdzekļu izlietojuma nodrošināšana Liepājas gada balvas zinātnē piešķiršanas procesā (Vispārīgās datu aizsardzības regulas 6. panta 1. punkta e)apakšpunkts).

11. Personas datu iespējamie saņēmēji ir Ekspertu komisija (pieteikumu vērtēšana), komisijas sekretārs (sēdes protokolēšana); IT daļa (informācijas un komunikācijas tehnoloģiju resursu administrēšana); pārziņa nolīgtie apstrādātāji (informācijas sistēmas uzturētājs); uzraudzības iestādes, citas valsts pārvaldes iestādes un tiesas likumā noteiktajos gadījumos.

12. Personas dati tiks glabāti 5 gadus.

13. Datu subjektiem ir tiesības:

13.1. pieprasīt piekļuvi saviem kā datu subjekta apstrādātajiem personas datiem, lūgt neprecīzo personas datu labošanu vai dzēšanu, iesniedzot rakstisku pamatojumu lūgumam, normatīvajos aktos noteiktajos gadījumos lūgt savu personas datu apstrādes ierobežošanu, kā arī iebilst pret apstrādi;

13.2. vērsties pie Pašvaldības personas datu aizsardzības speciālista – tālr. 63422331, adrese: Rožu iela 6, Liepāja, elektroniskā pasta adrese: das@liepaja.lv;

13.3. iesniegt sūdzību par nelikumīgu personas datu apstrādi Datu valsts inspekcijā.

14. Ja pretendentu konkursam piesaka cita persona, tad tā informē pretendentu par tā personas datu apstrādi, sniedzot tam šajā sadaļā ietverto informāciju.

**IV. Balvas nominācijas**

15. Balvu var piešķirt par veiktu nozīmīgu zinātniski ietilpīgu darbu, kam pamatots turpmākais praktiskais izmantojums vai darba izmantošana jau notiek.

16. Balva var tikt piešķirta vienam vai vairākiem pretendentiem. Par precīzu balvu skaitu un finansiālo apmēru, nepārsniedzot 4. punktā noteikto kopējo balvas apmēru, lemj Ekspertu komisija pēc pretendentu iesniegto pieteikumu izvērtēšanas.

**V. Pretendentu vērtēšana**

17. Konkursam izvirzītos Balvas pretendentus un viņu pieteikumus novērtē Ekspertu komisija, ņemot vērā šādus kritērijus:

17.1. pētniecības rezultāta ieviešanas rezultātus vai iespējas, tajā skaitā, komercializācijas rezultātus vai tās potenciāls, sabiedrības izglītošanas, iesaistes un ietekmes rezultātus vai tās potenciāls (nozīmīgums un īstenošanas iespējas);

17.2. pētnieciskā darba publicitāti recenzētos vietējos, Latvijas vai starptautiskos izdevumos;

17.3. pētnieciskā darba veikšanas vietu – Liepāja vai atbilst Liepājas vajadzībām – Liepājai svarīgu tematiku, t.i., par tematiku, kas veicina tautsaimniecisko aktivitāti vai piedāvā inovatīvus risinājumus (sabiedriskā un zinātniskā nozīmība, aktualitāte);

17.4. zinātnisko kvalitāti.

18. Ekspertu komisijā ir pieci locekļi, tajā skaitā trīs Pašvaldības pilnvaroti pārstāvji un divi LiepU Zinātnes padomes pilnvaroti pārstāvji. Pieteikuma vērtēšanas gaitā Ekspertu komisija tiesīga pieaicināt speciālistus vai ekspertus, kuri ir kompetenti pieteikumā norādītajā jomā.

19. Ekspertu komisija no sava vidus ievēlē priekšsēdētāju.

20. Ekspertu komisija ir lemttiesīga, ja tajā piedalās vismaz trīs no tās locekļiem.

21. Lēmumu par Balvas ieguvējiem Ekspertu komisija pieņem ar vienkāršu balsu vairākumu un noformē protokolā. Ja balsošanā radies vienāds balsu sadalījums, izšķirošā balss ir Ekspertu komisijas priekšsēdētājam.

**VI. Pieteikuma saturs un forma**

22. Konkursu izsludina Ekspertu komisija.

23. Konkursa noteikumi tiek publicēti Pašvaldības un LiepU tīmekļvietnēs, kā arī tiek nodrošināta publicitāte citos medijos.

24. Balvas pieteikumu var iesniegt, aizpildot elektronisko pieteikuma veidlapu, kas publicēta Pašvaldības tīmekļa vietnē www.liepaja.lv sadaļā uzņēmējiem/atbalsts uzņēmējiem.

25. Pretendenta izvirzītājs Ekspertu komisijai iesniedz šādus dokumentus:

25.1. rekomendāciju ar konkursam izvirzītās personas/autoru kolektīva darbības raksturojumu un pētniecības darba rezultātu nozīmības novērtējumu, iekļaujot informāciju šī nolikuma 17. punktā noteikto kritēriju izvērtēšanai;

25.2. pretendenta CV vai autoru kolektīva gadījumā visu autoru CV;

25.3. konkursam izvirzīto darbu vai izvērstu pētniecisko rezultātu aprakstu, ievērojot 5. punktā noteikto sasniedzamo mērķi.

**VII. Konkursa uzvarētāju apbalvošana**

26. Informācija par Balvas ieguvējiem tiek ievietota Pašvaldības un LiepU tīmekļvietnēs.

27. Balvas ieguvējs saņem naudas balvu saskaņā ar Ekspertu komisijas lēmumu.

28. Balva tiek pasniegta reizi gadā par pretendentu iepriekšējā kalendārā gada darbības rezultātiem.

29. Naudas balva tiek ieskaitīta Balvas saņēmēja norādītajā kredītiestādes kontā.

**VIII. Noslēguma jautājums**

30. Atzīt par spēku zaudējušu Liepājas pilsētas domes 2011. gada 4. augusta nolikumu “LIEPĀJAS PILSĒTAS GADA BALVA ZINĀTNĒ" (apstiprināts ar Liepājas pilsētas domes 2011. gada 4. augusta lēmumu Nr.264 “Par GADA BALVU ZINĀTNĒ”).

|  |  |
| --- | --- |
| Priekšsēdētājs | Gunārs Ansiņš |